《龙潭路望隔江桃叶山》
清代·洪繻

隔江有名山，佛狸曾驻马。饮马可渡江，天堑阻山下。

汤汤限南北，长江终古泻。一朝王气终，隋师盈陈野。

美人传艳声，至竟亡陈社。江上晋王冈，曾此受降者。

异代送青山，一井贻黄瓦。抱膝张丽华，细腰同一把。

桃叶歌声哀，玉树歌声冶。迎接过江来，桃根亦难舍。

一望瓜步空，谁将金粉写。山水尚依依，无愁有泪洒。